লঞ্চ অথবা ফেরিতে পদ্মা পাড়ি দিতে সময় লাগে কমপক্ষে ২ ঘণ্টা, সেখানে স্পিড বোটে পদ্মা পাড়ি দেয়া যায় মাত্র ২০ মিনিট থেকে আধা ঘণ্টায়। সেজন্যই এই জীবনের ঝুঁকি নেয়া, বাড়তি টাকা খরচ করা। লঞ্চে পদ্মা পার হওয়ার ভাড়া ৩০ থেকে ৪০ টাকা। স্পিড বোটের ভাড়া জনপ্রতি ১৩০ টাকা। ঈদের আগে এই ভাড়া বেড়ে হবে ১৫০ থেকে ১৬০ টাকা। তবু রীতিমতো লাইনে দাঁড়িয়ে ঘাট ইজারাদারের কাউন্টার থেকে টিকেট কেটে স্পিড বোটে ওঠেন যাত্রীরা। ভোর থেকে রাত ৮টা ৯টা পর্যন্ত চলাচল করে ৫ শতাধিক স্পিড বোট। এর মধ্যে মাওয়া প্রান্তে প্রায় ৩৫০টি এবং কেওড়াকান্দি প্রান্তে প্রায় ১৭টি স্পিড বোট রয়েছে। রাতের অন্ধকারে পদ্মা পাড়ি দেয়া হয় টর্চ লাইটের আলোতে। বয়া, লাইফ জ্যাকেট বা নিরাপত্তার কোনো সরঞ্জাম এসব স্পিড বোটে নেই। মাঝ নদীতে স্পিড বোট ডুবে নিখোঁজ বা মৃত্যুর ঘটনা ঘটে প্রায়ই। বর্ষাকালে এ ধরনের ঝুঁকি আরো বেশি। পদ্মার মাঝখানে স্পিড বোট বিকল হয়ে যাওয়ার ঘটনাও ঘটে প্রায়ই। স্পিড বোটগুলোর আকার অনুযায়ী প্রতিটির যাত্রী ধারণক্ষমতা ৮ থেকে ১০ জন। কিন্তু ধারণক্ষমতার কোনো তোয়াক্কা না করে ঠেসেঠুসে যাত্রী তোলা হয় ১২ থেকে ১৬ জন। প্রতিটি ১৩০ টাকার টিকেট থেকে ঘাটের মাসুল বাবদ যাত্রীদের কাছ থেকে ইজারাদার আদায় করে ২০ টাকা। বাকি টাকা পায় স্পিড বোট মালিক। যাত্রীদের সঙ্গে বাড়তি মালামাল থাকলে তার জন্য আলাদা ভাড়া গুনতে হয়।